Verslag toon SA se ‘huurmoord-hoofstad’Die berugte Glebelands Hostel in Durban. Foto: ANA ŉ Aktivis vir sosiale geregtigheid wat bekend is vir haar ontbloting van polisiemarteling en huurmoorde in uMlazi se berugte Glebelands Hostel, het gesê ŉ verslag wat vandeesmaand bekendgestel is, is verdere bewyse dat die Durbanse metro die land se huurmoord-hoofstad is. “Die feit dat eThekwini die kern van die [beweerde huurmoorde] geword het, is nie verrassend nie gegewe sy giftige leierskap,” het Vanessa Burger aan African News Agency (ANA) gesê. Burger, wat met die slagoffers van die Glebelands-geweld werk, het gereageer op die verslag “The Rule of the Gun” wat ondersoek ingestel het na kontrakmoorde en gepoogde huurmoorde in Suid-Afrika tussen 2000 en 2017. Die gesamentlike verslag van 36 bladsye is deel van die “Assassination Witness”-projek en is uitgereik deur die Universiteit Kaapstad se sentrum vir kriminologie en die Global Initiative Against Transnational Organised Crime (GITOC). “Volgens hierdie data – en ek glo dat die getal huurmoorde in KwaZulu-Natal aansienlik onder-aangeteken word – oorvleuel plaaslike regeringskorrupsie, die gebiede waar die ANC ŉ hegemonie handhaaf, en die hoë voorkoms van kontrakmoorde in die eThekwini-munisipaliteit, wat verreweg die hoogste sluipmoordkoers in Suid-Afrika het,” het Burger gesê. Die verslag toon van 2012 tot 2016 het die eThekwini-munisipaliteit die hoogste getal politieke huurmoorde in die land gehad en dié moorde het plaasgevind in plaaslike munisipaliteite waar daar nie ŉ verandering in regering was sedert die 2016 plaaslike regerings- verkiesings nie. “Die politieke sluipmoord- gebiede het nie ŉ verandering in mag beleef nie wat die moontlikheid skep dat dit dalk die gevolg van interne magstruwelinge binne die ANC kan wees,” lui die verslag. In die verslag is daar ook melding van ŉ moontlike korrelasie tussen korrupsie en die sluipmoorde in die provinsie van 2012 tot 2016, maar die gevolgtrekking is gemaak dat die data nie voldoende was om enige “beduidende verhoudings of bedreigings” vas te stel nie. Volgens die verslag lê die gebreke in die data juis waar daar staatgemaak word op mediese verslae of data van nie-winsgewende organisasies soos Corruption Watch. Corruption Watch het aan navorsers gesê dat hul data grootliks op Gauteng gefokus is aangesien hulle in Johannesburg gesetel is en meer uitreikprogramme in dié provinsie doen. Ondanks dié feit stel die verslag dit dat hoewel Gauteng die hoogste getal korrupsieverslae het, KwaZulu-Natal “die hoogste voorkoms van potensieel korrupsie-verwante sluipmoorde” het. Die verslag sê toe daar gekyk is na korrupsie-gevalle by die distriks- en plaaslike munisipaliteite oor die tydperk van 2012 tot 2016, het sluipmoorde voorgekom op tye toe munisipaliteite “ŉ beduiende aantal korrupsiegevalle gehad het”. Die verslag, wat sluipmoord en sluipmoordpogings in vier kategorieë verdeel, dui daarop dat het die meeste sluipmoorde landswyd in die taxibedryf voorgekom (43%), gevolg deur politieke redes (22%), georganiseerde misdaad (22%) en laastens persoonlike redes (13%). Die voorkeurmetode vir huurmoorde was vuurwapens (83%) gevolg deur steekwonde, verwurging, vergiftiging, aanranding en “voertuigongelukke”. Die voorkeurplek vir huurmoorde was binne of buite die slagoffer se huis. KwaZulu-Natal het die hoogste aantal huurmoorde wat in dié tydperk aangeteken is (522 gevalle of 40%). Dit het ook aan die lig gekom dat Gautengse taxibase dikwels KwaZulu-Natalse huurmoordenaars (izinkabi) huur om sluipmoorde tydens taxi-konflikte uit te voer.